
În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul comun asupra propunerii legislative pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare, transmisă pentru dezbatere în fond, Comisiei pentru transporturi şi infrastructură şi Comisiei juridice, de disciplină şi imunităţi, cu nr.Plx. 625/2013 din 16 decembrie 2013.
În raport cu  obiectul şi conţinutul său, propunerea legislativă face parte din categoria legilor ordinare.

                    PREŞEDINTE,                                       VICEPREŞEDINTE,

                      Mihai Lupu                                           Ciprian Nicolae Nica                                                            

R A P O R T  C O M U N
asupra propunerii legislative pentru modificarea şi completarea Ordonanţei
de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia pentru transporturi şi infrastructură şi Comisia juridică, de disciplină şi imunităţi au fost sesizate în fond cu dezbaterea propunerii legislative pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare, transmis cu Plx. 625/2013 din 16 decembrie 2013 şi înregistrat la comisii sub nr.4c-26/45/2014 din 26 februarie 2014, respectiv nr.4c-11/1547/2013 din 17 decembrie 2013.
Conform dispoziţiilor art.75 alin.(1) din Constituţia României, republicată, şi ale art.92 alin.(1) din Regulamentul Camerei Deputaţilor, republicat, Camera Deputaţilor este Cameră decizională.

Propunerea legislativă a fost respinsă de Senat în şedinţa din 10 decembrie 2013.

Propunerea legislativă a fost avizată favorabil de Consiliul Legislativ, cu adresa nr.451 din 27 mai 2013.

Propunerea legislativă a fost avizată negativ de Comisia pentru administraţie publică şi amenajarea teritoriului, cu adresa nr.4c-6/571 din 4 februarie 2014.

Guvernul României, în punctul său de vedere transmis cu adresa nr.1253 din 18 iulie 2013, nu susţine adoptarea acestei propuneri legislative.

Propunerea legislativă are ca obiect de reglementare modificarea Ordonanţei de urgenţă a Guvernului nr.195/2002, în sensul stabilirii unei durate de valabilitate de maximum 15 zile a dovezii înlocuitoare a permisului de conducere cu drept de circulaţie, în locul duratei de valabilitate fixe de 15 zile, reglementată în prezent în cuprinsul art.111 alin.(4) şi (5), precum şi în art.112 alin.(2) din actul normativ de bază.
În conformitate cu prevederile art.61 şi 63 din Regulamentul Camerei Deputaţilor, republicat, membrii Comisiei pentru transporturi şi infrastructură au examinat propunerea legislativă şi documentele conexe, în şedinţa din 16 iunie 2014, iar membrii Comisiei juridice, de disciplină şi imunităţi în şedinţa din data de 1 martie 2016.
Din numărul total de 20 de membri ai Comisiei pentru transporturi şi infrastructură au participat la şedinţă 19 deputaţi, respectiv din totalul de 26 de membri ai Comisiei juridice, de disciplină şi imunităţi au participat la şedinţă 18 deputaţi.
La lucrările celor două comisii, în conformitate cu prevederile art.54 din Regulamentul Camerei Deputaţilor, republicat, au participat, în calitate de invitaţi, reprezentanţi ai Ministerului Afacerilor Interne. 
În urma dezbaterilor, membrii Comisiei pentru transporturi şi infrastructură şi cei ai Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare.
În raport de obiectul şi conţinutul său, propunerea legislativă face parte din categoria legilor ordinare.

                     PREŞEDINTE,                                     VICEPREŞEDINTE,

                       Mihai Lupu                                         Ciprian Nicolae Nica                      

   SECRETAR,                                            SECRETAR,

        Constantin Galan                              Sorin-Constantin Stragea                          
Consilier parlamentar, Monica Gabriela Tudor 

